Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Estonja għall-2012 u li twassal Opinjoni tal-Kunsill dwar il-programm ta' stabbiltà tal-Estonja għall-perjodu 2012-2015 /* COM/2012/0311 final - 2012/ () */





Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-Estonja għall-2012 u li twassal Opinjoni tal-Kunsill dwar il-programm ta' stabbiltà tal-Estonja għall-perjodu 2012-2015 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli°121(2) u 148(4) tiegħu, Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika[1], u b'mod partikolari l-Artikolu 5(2) tiegħu, Wara li kkunsidra r-rakkomandazzjoni tal-Kummissjoni Ewropea[2], Wara li kkunsidra l-konklużjonijiet tal-Kunsill Ewropew, Wara li kkunsidra r-riżoluzzjoni tal-Parlament Ewropew,[3] Wara li kkunsidra l-opinjoni tal-Kumitat għall-Impjiegi, Wara li kkonsulta mal-Kumitat Ekonomiku u Finanzjarju, Billi: (1) Fis-26 ta’ Marzu 2010, il-Kunsill Ewropew qabel mal-proposta tal-Kummissjoni Ewropea li tiġi mnedija strateġija ġdida għall-impjiegi u t-tkabbir, bl-isem ta' Ewropa 2020, li tkun imsejsa fuq koordinazzjoni msaħħa tal-politiki ekonomiċi u li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli. (2) Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u tal-Unjoni (mill-2010 sal-2014), u fil-21 ta’ Ottubru 2010, adotta deċiżjoni dwar il-linji gwida għall-politiki tal-Istati Membri dwar l-impjiegi[4], li flimkien jagħmlu l-"linji gwida integrati". L-Istati Membri ġew mistiedna jqisu l-linji gwida integrati fil-fil-politiki ekonomiċi u okkupazzjonali nazzjonali tagħhom. (3) Fit-12 ta' Lulju 2011, il-Kunsill adotta rakkomandazzjoni dwar il-programm nazzjonali ta' riforma tal-Estonja għall-2011 u ta l-opinjoni tiegħu dwar il-programm ta' stabbiltà aġġornat tal-Estonja għall-perjodu 2011-2014. (4) Fit-23 ta' Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija[5], li fih hija ma identifikatx l-Estonja bħala wieħed mill-Istati Membri li dwaru kellha titwettaq analiżi fil-fond. (5) Fit-2 ta' Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa' jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika. Stieden lill-Istati Membri jimplimentaw ir-rakkomandazzjonijiet tal-Kunsill speċifiċi għal kull pajjiż għall-2011 u biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma. (6) Fit-2 ta' Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin għall-inklużjoni fil-programmi ta’ stabbiltà jew ta’ konverġenza tagħhom u fil-programmi nazzjonali ta’ riforma tagħhom. (7) Fis-26 ta’ April 2012, l-Estonja ppreżentat il-programm ta' stabbiltà tagħha li jkopri l-perjodu 2012-2015 u l-programm nazzjonali ta’ riforma tal-2012 tagħha. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt. (8) Abbażi tal-valutazzjoni tal-programm ta' stabbiltà skont l-Artikolu 5(1) tar-Regolament tal-Kunsill (KE) Nru 1466/97, il-Kunsill hu tal-opinjoni li x-xenarju makroekonomiku sottostanti għall-projjettazzjonijiet baġitarji fil-programm huwa plawsibbli fl-2012-13, meta t-tkabbir tal-PDG mistenni jkun medja ta' madwar 2.4%. It-tbbassir tar-rebbiegħa tal-2012 tal-Kummssjoni jipprevedi tkabbir tal-PDG ta' 3.8% fl-2013. L-objettiv tal-istrateġija baġitarja deskritt fil-programm hu li jiżgura politika fiskali sostenibbli li ssostni tkabbir bilanċjat, billi jinkiseb surplus strutturali waqt li jkun żgurat bafer fiskali suffiċjenti u jitnaqqas il-piż tat-taxxa fuq ix-xogħol. L-istrateġija timmira wkoll fl-ilħuq tar-rekwiżiti tal-Patt ta' Stabbiltà u Tkabbir. Il-programm jimmira li jikseb l-objettiv baġitarju fuq terminu medju (OTM) tas-surplus strutturali mill-2012. L-OTM jirrifletti adegwatament ir-rekwiżiti tal-Patt ta' Stabbiltà u Tkabbir. Abbażi tal-bilanċ (ikkalkulat mill-ġdid) tal-baġit strutturali[6], ir-rata tat-tkabbir tan-nefqa tal-gvern, meta jitqiesu l-miżuri diskrezzjonali tad-dħul, tikkonforma mal-limitu referenzjarju tan-nefqa tal-Patt ta' Stabbiltà u Tkabbir fis-snin kollha għajr l-2013 (meta l-OTM huwa ppjanat li jintlaħaq) u l-2014. B'mod parallel, il-programm għandu l-għan li jilħaq surpluses nominali sa mill-2014. Il-proporzjon tad-dejn huwa sew taħt is-60% tal-PDG u, skont il-programm, x'aktarx jonqos wara l-2013 għal madwar 10% fl-2015. (9) L-Estonja kisbet surplus baġitarju mdaqqas fl-2011. Ir-rata projjettata tat-tkabbir ekkonomiku għall-2012 fit-tbassir tar-rebbiegħa 2012 tal-Kummissjoni jidher ħafna iktar dgħajef minn dak tal-2011, u jinżel minn 7.6% għal 1.6%, u għalhekk kontroll ulterjuri tal-effiċjenza tal-infiq huwa neċessarju. L-Estonja qed tippjana biex tintroduċi regola għall-baġit strutturali fl-2012 biex tgħin sabiex tkun ikkontrollata n-nefqa. Ir-regola għandha tkun ikkumplimentata bit-tisħiħ tan-natura vinkolanti tal-miri tan-nefqa multiannwali hekk kif ir-regola baġitarja tidħol fis-seħħ. Għaldaqstant, l-Estonja implimentat parzjalment ir-rakkomandazzjonijiet tal-2011 f'dan il-qasam. (10) Fir-rigward tas-suq tax-xogħol, ittieħdu għadd ta' passi fil-qasam tat-tassazzjoni tax-xogħol. Madanakollu, l-inċentivi għax-xogħol jistgħu jitjiebu billi jkun indirizzat il-bixra tat-teħid tal-benefiċċji għad-diżabbiltà u l-inkapaċità għax-xogħol u billi x-xogħol isir vijabbli għall-persuni b'introjtu baxx, jew għoli, li jirċievu benefiċċji tal-qgħad u dawk parentali. Waqt li sforzi promettenti jsiru biex titnaqqas ir-rata għolja ta' qgħad, il-qgħad għal perjodu fit-tul u dak fost iż-żagħżagħ għadu għoli. B'riżultat ta' dan, ir-riskju ta' faqar fost it-tfal f'unitajiet domestiċi mingħajr xogħol qed jikber u jeħtieġ li jkun indirizzat permezz ta' servizzi soċjali effikaċji, inkluż servizzi għall-familji. L-appoġġ għall-familji innifsu jista' jsir iktra effiċjenti b'mod li jkollu impatt newtru fuq il-baġit billi tkun immiratat l-allokazzjoni parentali u l-benefiċċji għall-familja u billi jitneħħew eżenzjonijiet ineffiċċjenti tat-taxxa fuq l-inrojtu relatati mat-tfal. (11) Il-miżuri fil-Pjan ta’ Azzjoni Nazzjonali għall-Effiċjenza Enerġetika mhumiex biżżejjed minħabba l-bidla modali attwali lil hinn mit-trasport pubbliku. Il-flotta ta' karozzi ġodda fl-Estonja hija l-iktar waħda intensiva fl-użu tal-enerġija fl-UE. Dazzji tas-sisa fuq il-fjuwil huma insuffiċjenti biex ibiddlu l-attitudni tal-konsumatur. It-traspożizzjoni ta' bosta Direttivi tal-UE relatati mal-enerġija għadha ma tlestietx kompletament. L-Estonja għad jeħtiġilha tiddiversifika l-provvista tagħha tal-enerġija. L-infrastruttura tal-elettriku tista' tkun aġġornata biex tintegra l-ammonti dejjem jikbru tal-enerġija mir-riħ. (12) Il-kwalità u d-disponibbiltà tal-edukazzjoni vokazzjonali tjiebet konsiderevolment u iktar miżuri ta' modernizzazzjoni huma ppjanati għall-2012-13. Madanakollu, it-tranżizzjoni mill-edukazzjoni ġenerali għal dik vokazzjonali (VET) jeħtieġ li titjieb, u ġeneralizzazzjoni ta' skemi iktar ibbażati fuq ix-xogħol tista' tkun ikkunsidrata. Il-parteċipazzjoni fit-tagħlim tul il-ħajja qed titjieb, iżda hemm iffukar insuffiċjenti fuq il-ħaddiema bi ftit kompetenzi. Hemm problemi kontinwi biex ikunu mqabbla l-eżiti tal-edukazzjoni mal-ħtiġijiet tas-suq tax-xogħol. Hemm ukoll bżonn li l-edukazzjoni sekondarja għolja tkun urġentament riformata u li jkun hemm titjib ulterjuri fil-provvediment tas-servizzi edukattivi mill-awtoritajiet lokali. Barra minn dan, il-koperazzjoni bejn is-settur tan-negozju u l-istituzzjonijiet tal-edukazzjoni għolja għadha dgħajfa, waqt li l-parti intensiva fl-għarfien tas-settur privat għandha tkun żviluppata ulterjorment. (13) Biex tirrifletti l-bixra demografika li qed tonqos u tiżgura żvilupp reġjonali bbilanċjat u kompetittiv hemm ħtieġa li fuq medda twila taż-żmien tkun żgurata s-sostenibbiltà finanzjarja tal-gvernijiet lokali kif ukoll li jkun żgurat forniment aħjar tas-servizzi pubbliċi fuq livell lokali u jkun ottimizzat l-użu ta' riżorsi relattivament imferxin. Minħabba d-daqs limitat, il-maġġoranza tal-gvernijiet lokali għandhom diffikultajiet biex jipprovdu b'mod universali s-servizzi soċjali, tas-saħħa, tas-suq tax-xogħol, tat-trasport u dawk edukattivi neċessarji. (14) L-Estonja ħadet għadd ta’ impenji fil-Patt Euro Plus. Dawn l-impenji, u l-implimentazzjoni tal-impenji preżentati fl-2011 huma relatati mat-trawwim tal-impjiegi, it-titjib tal-kompetittività u t-tisħiħ tas-sostenibbiltà tal-finanzi pubbliċi. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ġew ikkunsidrati r-riżultati ta' din il-valutazzjoni. (15) Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Estonja. Hija vvalutat il-programm ta' stabbiltà u l-programm nazzjonali ta' riforma. Mhux biss qieset ir-rilevanza tagħhom għall-politika sostenibbli fiskali u soċjoekonomika fl-Estonja imma wkoll lejn kemm jikkonformaw mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni Ewropea billi jiġi pprovdut kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (5) hawn taħt. (16) Fid-dawl ta' din il-valutazzjoni, il-Kunsill eżamina l-programm ta' stabbiltà tal-Estonja, u l-opinjoni tiegħu[7] hija riflessa b'mod partikolari fir-rakkomandazzjoni (1) ta' hawn taħt, B'DAN JIRRAKKOMANDA li l-Estonja għandha tieħu azzjoni fil-perjodu 2012-2013 biex: 1. Iżżomm pożizzjoni fiskali soda billi timplimenta pjanijiet baġitarji kif maħsuba, tiżgura l-kisba tal-objettiv baġitraju fuq terminu medju (OTM) mhux aktar tard mill-2013, u tikkonforma mal-limitu refernzjarju tan-nefqa. Tikkumplimenta r-regola baġitarja ppjanata tal-baġit b'regoli iktar vinkolanti dwar in-nefqa multiannwali fil-qafas baġitarju ta' terminu medju u tkompli ttejjeb l-effiċjenza tal-infiq pubbliku u żżid il-ġlieda kontra l-ekonomija moħbija. 2. Ittejjeb l-inċentivi għax-xogħol billi tissimplifika l-benefiċċji soċjali u żżid il-flessibbiltà fl-allokazzjoni tal-benefiċċji għad-diżabbiltà, tal-qgħad u dawk parentali, waqt li tiżgura protezzjoni soċjali adegwata. Ittejjeb il-forniment tas-servizzi soċjali, waqt li tiffoka aħjar fuq il-benefiċċji għall-familji u dawk parentali u tneħħi eżenzjonijiet tat-taxxa fuq l-introjtu relatati mat-tfal li joħolqu distorsjoni. Iżżid il-parteċipazzjoni taż-żgħażagħ u dawk qiegħda għal perjodu fit-tul fis-suq tax-xogħol. 3. Torbot it-taħriġ u l-edukazzjoni b'iktar effikaċja mal-bżonnijiet tas-suq tax-xogħol, u ttejjeb il-koperazzjoni bejn in-negozju u l-akkademja. Iżżid l-opportunitajiet għall-ħaddiema bi ftit kompetenzi biex ittejjeb l-aċċess tagħhom għat-tagħlim tul il-ħajja. Trawwem il-prijoritizzazzjoni u l-internazzjonalizzazzjoni tas-sistemi tar-riċerka u tal-innovazzjoni. 4. Ittejjeb l-effiċċjenza fl-użu tal-enerġija, partikolarment fil-bini u t-trasport, u ssaħħaħ l-inċentivi ambjentali li jirigwardaw il-vetturi u l-iskart, anki billi tikkunsidra inċentivi bħat-tassazzjoni tal-vetturi. Trawwem l-użu tal-enerġija rinnovabbli, anki billi ttejjeb l-infrastruttura u l-leġiżlazzjoni. Tkompli bl-iżvilupp ta' konnessjonijiet transkonfinali biex ittemm l-iżolament relattiv tas-suq. 5. Issaħħaħ is-sostenibbiltà fiskali tal-muniċipalitajiet waqt li ttejjeb l-effiċjenza tal-gvernijiet lokali u tiżgura l-forniment ta' sevizz effikaċji, notevolment permezz ta' inċentivi iktar b'saħħithom għall-fużjoni jew koperazzjoni miżjuda tal-muniċipalitajiet. Proposti relevanti ta' riforma għandhom jidħlu fis-seħħ fi żmien raġonevoli. Magħmul fi Brussell, Għall-Kunsill Il-President [1] ĠU L 209, 02.08.1997, p. 1 [2] COM (2012) 311 finali [3] P7_TA(2012)0048 u P7_TA(2012)0047 [4] Id-Deċiżjoni tal-Kunsill 2012/238/UE tas-26 ta' April 2012 [5] COM (2012) 68 finali [6] Bilanċ aġġustat ċiklikament net mill-miżuri ta' darba jew temporanji, ikkalkulat mill-ġdid mis-servizzi tal-Kummissjoni abbażi tal-informazzjoni pprovduta fil-programm, bl-użu tal-metodoloġija komunament maqbula. [7] Skont l-Artikolu 5(2) tar-Regolament tal-Kunsill (KE) Nru 1466/97